Zavod za javno zdravstvo

Koprivničko-križevačke županije

Trg Tomislava dr. Bardeka 10/10

48 000 Koprivnica

Upravnom vijeću

Zavoda za javno zdravstvo

Koprivničko-križevačke županije

PLAN RADA I RAZVOJA

ZAVODA ZA JAVNO ZDRAVSTVO

KOPRIVNIČKO-KRIŽEVAČKE ŽUPANIJE

ZA RAZDOBLJE 2021. - 2023. GODINE

Ravnateljica Zavoda:

dr. sc. Draženka Vadla, dr. med.,

spec. epidemiologije

Koprivnica, 16.12.2020.

1. **UVOD**

Zavod za javno zdravstvo Koprivničko-križevačke županije (u daljnjem tekstu: Zavod) je zdravstvena ustanova za obavljanje preventivne primarne i specijalističko-dijagnostičke javnozdravstvene djelatnosti. Zavod svoje aktivnosti provodi kroz organizirano promicanje zdravlja, epidemiologiju zaraznih bolesti te kroničnih nezaraznih bolesti, javno zdravstvo, zdravstvenu ekologiju, mikrobiologiju, školsku i adolescentnu medicinu, mentalno zdravlje i prevenciju ovisnosti.

***Zakonska podloga i djelokrug rada***

U skladu sa Zakonom o zdravstvenoj zaštiti Zavod obavlja sljedeće poslove:

* zdravstveno prosvjećivanje s promicanjem zdravlja i prevencije bolesti
* provodi specifičnu i preventivnu zdravstvenu zaštitu djece i mladeži, osobito u osnovnim i srednjim školama te visokim učilištima na području Županije
* prati, proučava, evaluira i izvješćuje o zdravstvenim potrebama i funkcionalnoj onesposobljenosti starijih ljudi te predlaže zdravstvene mjere za područje Županije
* prikuplja, kontrolira i analizira statistička izvješća iz područja zdravstva, uključujući bolesti ovisnosti, na razini Županije za potrebe Hrvatskog zavoda za javno zdravstvo
* na zahtjev osnivača prati i ocjenjuje zdravstveno stanje stanovništva na tom području Županije
* kontinuirano provodi mjere higijensko-epidemiološke zaštite s epidemiološkom analizom stanja i po potrebi provodi protuepidemijske mjere te nadzire provođenje obveznih imunizacija na području Županije
* provodi mjere gerontološke zdravstvene zaštite
* analizira epidemiološko stanje, planira, predlaže i sudjeluje u provođenju mjera i aktivnosti za sprječavanje, rano otkrivanje i suzbijanje bolesti ovisnosti
* provodi zaštitu mentalnog zdravlja i izvanbolničko liječenje ovisnosti, što obuhvaća prevenciju i rano otkrivanje svih psihičkih poremećaja, dijagnostiku, liječenje i rehabilitaciju svih oblika ovisnosti, kao i mjere očuvanja mentalnog zdravlja u zajednici
* surađuje sa zdravstvenim i drugim ustanovama i zdravstvenim radnicima u provedbi dijagnostike i liječenja bolesti ovisnosti te rehabilitacije i društvene integracije ovisnika
* prati provedbu mjera dezinfekcije, dezinsekcije i deratizacije te provodi preventivne i protuepidemijske postupke dezinfekcije, dezinsekcije i deratizacije za područje Županije
* obavlja mikrobiološku djelatnost
* prati, proučava, analizira i ocjenjuje zdravstvenu ispravnost vode za ljudsku potrošnju, vode za rekreaciju i fizikalnu terapiju, površinske i otpadne vode, stanje vodoopskrbe te zdravstvenu ispravnost namirnica i predmeta opće uporabe
* sudjeluje u izradi i provedbi pojedinih programa zdravstvene zaštite u izvanrednim prilikama
* prati, analizira i ocjenjuje utjecaj okoliša i hrane na zdravstveno stanje stanovništva Županije
* sudjeluje u planiranju, predlaganju i provođenju mjera promicanja tjelesnog, mentalnog i spolnog/reproduktivnog zdravlja
* sudjeluje u planiranju, predlaganju i provođenju mjera za sprečavanje, rano otkrivanje i suzbijanje kroničnih nezaraznih bolesti, uključujući bolesti ovisnosti
* obavlja raspodjelu obveznih cjepiva ordinacijama na primarnoj razini zdravstvene djelatnosti na području Županije
* može obavljati stručne poslove zaštite okoliša sukladno posebnim propisima vezano uz zaštitu okoliša i zaštitu zraka
* obavlja i ostale poslove za potrebe obavljanja javnozdravstvene djelatnosti sukladno posebnim propisima.

***Ostali temeljni zakoni kao osnova za provođenje redovne djelatnosti Zavoda***

Zakon o zdravstvenoj zaštiti

Zakon o obveznom zdravstvenom osiguranju

Zakon o zaštiti pučanstva od zaraznih bolesti

Zakon o kvaliteti zdravstvene zaštite i socijalne skrbi

Nacionalna strategija razvoja zdravstva 2012.-2020.

Županijska razvojna strategija Koprivničko-križevačke županije za razdoblje 2014. – 2020.

***Vizija***

Zavod za javno zdravstvo je pružatelj izvrsne preventivne zdravstvene usluge stanovnicima Koprivničko-križevačke županije.

***Misija***

Zavod za javno zdravstvo je vodeća institucija za promicanje zdravlja i prevenciju bolesti u stanovnika Koprivničko-križevačke županije.

***Ciljevi/aktivnosti Zavoda***

* promicanje zdravlja i prevencija bolesti
* rano otkrivanje i sprječavanje širenja zaraznih bolesti
* rano otkrivanje nezaraznih bolesti
* unapređenje i zaštita duševnog zdravlja
* praćenje zdravstvenog stanja i unapređenje zdravlja djece i mladeži
* unapređenje zdravlja starijih
* osiguranje brze i pouzdane etiološke dijagnostike infekcija
* praćenje stanja i osiguravanje zdravog okoliša
* uvođenje i osiguranje sustava kvalitete
* potpuna informatizacija djelatnosti Zavoda
* trajno stručno usavršavanje zaposlenika
* poticanje znanstveno-istraživačkog rada.

Za obavljanje i financiranje javnozdravstvenih aktivnosti Zavod sklapa ugovore s Hrvatskim zavodom za zdravstveno osiguranje, Ministarstvom zdravstva, županijom, gradovima, općinama i drugim poslovnim subjektima.

Za obavljanje i financiranje aktivnosti vezanih za provođenje primarne zdravstvene zaštite i specijalističko-dijagnostičke zdravstvene zaštite Zavod sklapa ugovor s Hrvatskim zavodom za zdravstveno osiguranje.

Primarna zdravstvena zaštita uključuje:

* higijensko-epidemiološku zdravstvenu zaštitu, čije aktivnosti provode tri ugovorena tima pri čemu tim čini liječnik specijalist epidemiologije, sanitarni inženjer i sanitarni tehničar
* preventivno-odgojne mjere za zdravstvenu zaštitu školske djece i studenata, čije aktivnosti provode tri ugovorena tima, pri čemu tim čini liječnik specijalist školske medicine i prvostupnica sestrinstva
* djelatnost javnog zdravstva, čije aktivnosti provodi jedan ugovoreni tim, pri čemu tim čini liječnik specijalist javnog zdravstva i socijalne medicine i prvostupnica sestrinstva
* zdravstvenu zaštitu mentalnog zdravlja i prevenciju ovisnosti, čije aktivnosti provodi jedan ugovoreni tim, pri čemu tim čini liječnik specijalist psihijatrije – vanjski suradnik, diplomirana socijalna radnica i medicinski tehničar.

Specijalističko-dijagnostička zdravstvena zaštita u zavodima za javno zdravstvo podrazumijeva aktivnosti koje se provode u sklopu mikrobiološkog laboratorija u kojem se obrađuju humani uzorci prikupljeni iz ambulanti liječnika primarne prakse i uzorci od hospitaliziranih pacijenata u Općoj bolnici Dr. Tomislav Bardek u Koprivnici. Mikrobiološku analizu humanih uzoraka obavljaju tri ugovorena tima, pri čemu tim čini liječnik specijalist kliničke mikrobiologije s parazitologijom, zdravstveno-laboratorijski inženjer i dva zdravstveno-laboratorijska tehničara.

U Službi za zdravstvenu ekologiju provode se aktivnosti vezane za praćenje i ocjenu ekoloških čimbenika koji mogu utjecati na zdravlje ljudi, a provode ih inženjeri i tehničari temeljem sklopljenih ugovora s poslovnim subjektima.

Uprava s administrativno-tehničkim osobljem brine o obavljanju svih ekonomskih i pravnih poslova važnih za funkcioniranje cijele ustanove, stvara uvjete za obavljanje medicinskih i stručnih poslova unutar ustanova, brine o održavanju i zanavljanju pokretne i nepokretne imovine na čelu s ravnateljicom ustanove, a sve u cilju osiguranja i održavanja transparentnosti poslovanja uz zakonito, namjensko i svrhovito korištenje sredstava.

S obzirom na postojeći organizacijski ustroj u pružanju usluga zdravstvene zaštite na lokalnoj razini Zavod za javno zdravstvo Koprivničko-križevačke županije će i nadalje biti vodeća ustanova u širenju javnozdravstvene misli i pružanju populacijskih preventivnih mjera u cilju održanja i unaprjeđenja zdravlja svakog pojedinca, ali i zdravlja zajednice u cjelini. Našim svakodnevnim aktivnostima integrirani smo u sve pore života i rada u lokalnoj zajednici preko suradnje s državnim, javnim, privatnim i privrednim sektorom. Svakodnevnom suradnjom s drugim zdravstvenim ustanovama, predškolskim i školskim ustanovama, radnim organizacijama i malim obrtnicima, domovima za starije i nemoćne, udrugama, privrednicima i dr. na razne načine brinemo o zdravlju i unaprjeđujemo kvalitetu života stanovnika Koprivničko-križevačke županije. Povezanost s regionalnom, nacionalnom i međunarodnom zajednicom ogleda se u međusobnoj suradnji u rješavanju aktualne problematike po pitanju zaraznih bolesti, praćenju i prevenciji nezaraznih bolesti, provođenju programa i projekata te razmjeni stručnih iskustava iz našeg djelokruga rada s drugim zainteresiranim stranama.

Zavod će i u budućem razdoblju kontinuirano obavljati javnozdravstvenu djelatnost u skladu sa Zakonom o zdravstvenoj zaštiti organiziranu kroz stručne službe Zavoda. U cjelokupnom financijskom, kadrovskom i stručnom poslovanju ustanove uvoditi će se sustav kvalitete sukladno zakonskoj regulativi i standardima kvalitete. Radi boljeg provođenja aktivnosti na svim poljima našeg rada ustrajat ćemo na daljnjoj informatizaciji, odnosno umrežavanju s bolnicom, zdravstvenim laboratorijima i liječnicima u primarnoj zdravstvenoj zaštiti, a sve u cilju bržeg dobivanja što kvalitetnijih zdravstvenih podataka i pružanja pravodobne i adekvatne zdravstvene intervencije.

Prioriteti današnjice u našoj Županiji, prema mortalitetnoj statistici, su kronične nezarazne bolesti, prije svega kardiovaskularne bolest, praćene neoplazmama i ozljedama uzrokovane multikauzalnom etiologijom, stoga su promicanje zdravog načina života i prevencija bolesti ključni zadatci Zavoda s ciljem smanjenja morbiditeta i mortaliteta te posljedične invalidnosti i poboljšanja kvalitete života. Zaposlenici Zavoda će sudjelovati u provođenju nacionalnih programa kao što su programi ranog otkrivanja raka i program *Živjeti zdravo,* uprojektu *Volonter-penzioner* u partnerstvu s Crvenim križem Koprivnica i drugima te će redovitim i kontinuiranim pisanjem edukativnih i informativnih članaka, sudjelovanjem u radio i televizijskim emisijama djelovati edukativno na svim poljima preventivnog rada ustanove.

Zarazne su bolesti u našoj županiji zahvaljujući dugotrajnom i kontinuiranom provođenju preventivnih mjera te nadzoru nad oboljelima uspješno kontrolirane, ali svjedoci smo novih ili reemergentnih zaraznih bolesti te je nužan daljnji budni nadzor i prevencija širenja zaraznih bolesti u populaciji.

COVID-19 bolest uzrokovana SARS-CoV-2 virusom intenzivno je okupirala naše aktivnosti tijekom 2020. godine, a borba protiv ove pandemije nastaviti će se tijekom cijele 2021. godine, a moguće i dulje. Nadalje će se provoditi nadzor nad oboljelim osobama od COVID-19 i njihovim bliskim kontaktima, naročito u kolektivima te provoditi sve raspoložive epidemiološke mjere. Tijekom 2021. godine provoditi će se masovno cijepljenje populacije kojom će se pokušati staviti pandemija pod kontrolu. Cijepljenje je najvažnija epidemiološka mjera koja će nam uskoro biti na raspolaganju pa je trebamo iskoristiti na najbolji mogući način kako bi visokim cjepnim obuhvatom populacije savladali pandemiju. Svi djelatnici Zavoda će više ili manje biti involvirani u provođenje protuepidemijskih mjera te će i u narednom razdoblju ovisno o intenzitetu primjenjivanih epidemioloških mjera protiv COVID-19 epidemije osnovne aktivnosti pojedinih službi Zavoda biti u manjoj ili većoj mjeri prilagođene trenutnoj epidemiološkoj situaciji.

Jedan od temeljnih stupova zajednice je mentalno zdravlje stanovništva, a Zavod će u budućem razdoblju razvijati svoju preventivnu ulogu sukladno zakonskoj regulativi i potrebama stanovništva u našoj županiji u skladu s trenutnim mogućnostima.

Suradnjom sa svim dionicima društva na polju planiranja, organizacije i nadzora nad zdravim okolišem, promocije zdravlja, prevencije bolesti i ranog otkrivanja bolesti kontinuirano ćemo unaprjeđivati zdravlje svih sudionika lokalne zajednice. Zaposlenici Zavoda sudjelovat će u kreiranju Plana za zdravlje sukladno odabranim javnozdravstvenim prioritetima uvrštenima u strateški okvir razvoja zdravstva u našoj županiji. Također, sudjelovati će u radu Savjeta za zdravlje i kreirati mjere intervencije s obzirom na odabrane prioritete te u provođenju istih.

Dugoročno gledano Zavod za javno zdravstvo je ustanova koja na osnovu svih relevantnih prikupljenih podataka sudjeluje u kreiranju razvoja zdravstva i potreba za zdravstvenim službama, stručnim kadrovima i organizacijom zdravstva u našoj županiji na što racionalniji način uz ispunjavanje zdravstvenih potreba stanovništva.

Nastojat ćemo i nadalje širenjem socijalne i javnozdravstvene misli u svim segmentima našeg rada doprinijeti zdravijem i ugodnijem življenju svih stanovnika naše Županije i šire zajednice.

**II. STRUČNE SLUŽBE ZAVODA ZA JAVNO ZDRAVSTVO**

***II.1. Služba za javno zdravstvo i socijalnu medicinu***

Javno zdravstvena zaštita koja će se kontinuirano obavljati podrazumijeva:

* praćenje i ocjenu zdravstvenog stanja stanovništva sukladno Programu statističkih istraživanja i identifikaciju zdravstvenih problema i opasnosti za zdravlje stanovništva na području Koprivničko-križevačke županije s prikazom stanja u godišnjoj publikaciji „Status zdravlja“,
* prevenciju i rano otkrivanje raka u skladu s Nacionalnim programima za rano otkrivanje raka dojke, debelog crijeva, grlića maternice, bronha i pluća,
* zdravstveno prosvjećivanje i promicanje zdravlja s naglaskom na prevenciju zdravstvenih problema (ovisnosti i rak) povezanih s rizičnim čimbenicima (duhan, alkohol),
* zaštitu mentalnog zdravlja s prevencijom ovisnosti u vidu savjetovališnog rada, ranog otkrivanja i izvanbolničkog liječenja ovisnika, edukacije suradnika u školama i intersektorskim pristupom svih zainteresiranih strana.

Tijekom 2021. godine očekujemo ponovno sudjelovanje u projektu *Zajedno protiv ovisnosti* financiranom od strane Ministarstva zdravstva i nastavak započetog projekta *Volonter-penzioner* u partnerstvu s Crvenim križem u Koprivnici.

Cilj 1. Zadržavanje odaziva na probir za rak dojke i debelog crijeva na razini prethodne godine uz blagi porast u budućem razdoblju

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| odaziv na probir za rak dojke (D), debelog crijeva (DC) i vrata maternice (VM) | nastavak provedbe programa ranog otkrivanja raka i praćenje broja novootkrivenih malignih oboljenja po sijelima  | udio | 62% (D);17% (DC);  | Zavod | 62% (D);17% (DC)  | 65% (D);18% (DC) | 65% (D);18% (DC) |

***II.2. Služba za epidemiologiju***

Higijensko-epidemiološka zdravstvena zaštita podrazumijeva kontinuirani nadzor nad kretanjem zaraznih bolesti, provođenje higijensko-epidemioloških mjera s epidemiološkom analizom stanja, monitoring komaraca i po potrebi provođenje protuepidemijskih mjera za sprječavanje i suzbijanje zaraznih bolesti na području Koprivničko-križevačke županije, epidemiološki pregled i provođenje mjera vezanih za ugrizene osobe ili osobe koje su bile u kontaktu s potencijalno sumnjivim materijalom na bjesnoću, provođenje neobaveznih cijepljenja i nadzor nad provođenjem obveznih cijepljenja, izradu programa za provođenje dezinfekcije, dezinsekcije i deratizacije (DDD) te nadzor nad provedbom DDD mjera, raspodjelu obveznih cjepiva ordinacijama na primarnoj razini zdravstvene zaštite, zdravstvene preglede osoba pod zdravstvenim nadzorom, provođenje zdravstvenog odgoja i pružanje usluge subjektima u poslovanju s hranom prilikom uspostave i primjene samokontrole po načelima HACCP sustava kroz informacije, edukaciju, implementaciju, verifikaciju i laboratorijske analize, uzorkovanje i dostavu uzoraka vode za ljudsku potrošnju, hrane, brisova za ocjenu utjecaja ekoloških čimbenika na zdravlje ljudi. U budućem razdoblju veliki napori ulagat će se u primjenu svih raspoloživih epidemioloških mjera u cilju sprečavanja širenja i suzbijanja COVID-19 epidemije (koordiniranje i provođenje masovnog cijepljenja, nadzor nad oboljelima i njihovim kontaktima, kontinuirana edukacija stanovništva, itd…).

Cilj 1. Smanjiti obolijevanje od tuberkuloze pravovremenom epidemiološkom obradom kontakata oboljelih

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| pad stope incidencije oboljelih od tuberkuloze | pravovremena obrada kontakata oboljelih od tuberkuloze rezultira manjim brojem novooboljelih kontakata  | stopa incidencije | 9/100.000 | Zavod -Knjiga prijava zaraznih bolesti | 9/100.000 | 8/100.000 | 8/100.000 |

Cilj 2. Sprječavanje obolijevanja zdravstvenih radnika od hepatitisa B i ugriženih osoba od bjesnoćepreventivnim cijepljenjem zdravstvenih radnika protiv hepatitisa B i postekspozicijskom intervencijom te preekspozicijskim i pravovremenim postekspozicijskim cijepljenjem protiv bjesnoće i primjenom antirabičnog imunoglobulina ugriženim osobama, a prema epidemiološkoj indikaciji. Održati postojeće stanje s 0 oboljelih.

Zaposlenici Službe će u suradnji s ostalim zaposlenicima Zavoda i vanjskim suradnicima sudjelovati u promicanju zdravlja i zdravih stilova života s naglaskom na razvijanje pravilnih prehrambenih navika i povećanje tjelesne aktivnosti kroz rad u Savjetovalištu za prevenciju prekomjerne tjelesne težine i debljine

Cilj 3. Povećanje broja korisnika i opsega usluga u Savjetovalištu za prevenciju prekomjerne tjelesne težine i debljine.

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| broj korisnika koji su obuhvaćenisavjetovališnim radom  | promicanjem i edukacijom o zdravim stilovima života (zdrava prehrana, tjelesna aktivnost, nepušenje, ..)prevenirat će se nastanak kroničnih bolesti i poboljšati kvaliteta života | broj savjetovanjabroj analiza tjelesne mase | 6096 | Zavod- savjetovalište | 6096 | 70110 | 80120 |

***II.3. Služba za školsku medicinu***

Program preventivnih i specifičnih mjera zdravstvene zaštite školske djece i studenata podrazumijeva:

* provođenje obveznih cijepljenja učenika osnovnih i srednjih škola te studenata sukladno Provedbenom programu obveznog cijepljenja u Hrvatskoj
* obavljanje sistematskih i kontrolnih pregleda prije upisa u 1. razred osnovne škole, u 5. i 8. razredu osnovne škole, 1. razredu srednje škole i na 1. godini studija,
* obavljanje probira u 3. i 6. razredu osnovne škole praćenjem rasta i razvoja te pregleda vida i vida na boje odnosno pregleda kralježnice i stopala,
* provođenje zdravstvenog odgoja prema definiranim temama (npr. zdrava prehrana, pubertet i higijena, prevencija ovisnosti, spolno prenosive bolesti, sprječavanje nasilja,…),
* rad u savjetovalištu (problemi vezani za učenje, kronične bolesti, reproduktivno zdravlje, mentalno zdravlje i rizična ponašanja) i povjerenstvima,
* rad u Savjetovalištu za reproduktivno zdravlje adolescenata.

Cilj 1. Provedba programa obveznog cijepljenja s udjelom procijepljenih većim od 95% u ciljanoj populaciji

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| broj cijepljenih školaracaobveznim cjepivima | procijepljenost ciljane populacije iznad 95% doprinosi eliminaciji i smanjenju broja oboljelih od zaraznih bolesti  | udio | 95% | Zavod – školska medicina |  > 95% | > 95% | > 95% |

Cilj 2. Povećanje udjela obavljenih sistematskih pregleda prije upisa u 1. razred, u 5. i 8. razredu osnovne škole (OŠ), 1. razredu srednje škole (SŠ) i 1. godini studija(GS)

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| broj učenika prije upisa u 1. r, u 5. i 8. r. OŠ, 1. r. SŠ i 1. godini studijakod kojih je obavljensistematskipregled | sistematskim pregledom dobije se bolji uvid u zdravstveno stanje mladih i u ranoj fazi otkrivaju i liječe poremećaji zdravlja | udio | 1. - 100%5. – 55%8. - 100%1. SŠ – 40%1. GS – 0% | Zavod | 1. -100%5. - 55%8. - 100%1. SŠ – 50%1. GS – 0% | 1. -100%5. - 55%8. - 100%,1. SŠ – 50%1. GS – 0% | 1. -100%5. - 55%8. - 100%1. SŠ – 50%1. GS – 0% |

Cilj 3. Povećanje udjela obavljenih probira u 3. i 6. razredu osnovne škole (OŠ)

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| broj školaraca u 3. i 6. r. OŠ kod kojih je obavljeniprobir | probirom se dobije uvid u zdravstveno stanje mladih i u ranoj fazi otkrivaju i liječe poremećaji zdravlja | udio | 3. - 63%6. - 33% | Zavod – školska medicina | 3. - 65%6. - 35% | 3. - 65%6. - 35% | 3. - 65%6. - 35% |

Cilj 4. Povećanje broja školaraca obuhvaćenih zdravstvenim odgojem

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| broj školaraca koji su obuhvaćenizdravstvenim odgojem | provođenje preventivnih zdravstveno-odgojnih aktivnosti doprinosi očuvanju zdravlja i prevenciji bolesti u školske djece i mladih | udio | OŠ 40%SŠ 10% | Zavod- školska medicina | OŠ 45%SŠ 25% | OŠ 45%SŠ 25% | OŠ 45%SŠ 25% |

Cilj 5. Povećanje broja pruženih usluga u Savjetovalištu za reproduktivno zdravlje adolescenata

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| broj pruženih usluga uSavjetovalištu  | provođenjem preventivnih zdravstveno-odgojnih aktivnosti i pregleda u Savjetovalištu smanjuje se proširenost spolno prenosivih bolesti i neplaniranih trudnoća  | -broj savjetovanja-broj pregleda | 148 | Zavod- školska medicina | 11075 | 230150 | 230150 |

***II.4. Služba za mikrobiologiju***

Specijalističko-dijagnostička zdravstvena zaštita podrazumijeva kontinuirano obavljanje analiza humanih uzoraka uzetih od bolesnika iz primarne i sekundarne razine zdravstvene zaštite u cilju pravovremenog otkrivanja uzročnika zaraznih bolesti i određivanje njihove osjetljivosti/rezistencije na antimikrobne lijekove te posljedično primjene adekvatne terapije.

Otkrivanje uzročnika upale mokraćnih putova (bakterija i gljiva), uzročnika spolnih bolesti (bakterija, mikoplazmi i ureaplazmi, klamidija, gljiva i Trichomonasa vaginalisa), uzročnika upale dišnih putova (u obrisaku ždrijela i nosa, iskašljaju, aspiratu dušnika, aspiratu bronha,..), uzročnika upale oka, uha, akutne i kronične rane, uzročnika crijevnih bolesti (salmonela, šigela, E. coli, kampilobakter, jersinija; dokazivanje antigena rotavirusa, adenovirusa, norovirusa i astrovirusa iz uzorka stolice; mikroskopski pregled stolice i perianalnog otiska na ciste i jajašca crijevnih parasita; dokazivanje antigena Cryptosporidium parvum u stolici; dokazivanje antigena i toksina Clostridiumdifficile), mikološka dijagnostika iz uzorka s površine promjena na koži ili noktima, kontrola sterilnosti i uzoraka iz primarno sterilnih prostora (bakterije i gljiva iz krvi, likvora, različitih punktata i bioptičkih materijala). Serološka dijagnostika: antistafilolizinski test (ASTA) i Waller Rose.

Dijagnostika Toxoplasma i Chlamidia, PCR dijagnostika SARS-CoV-2 virusa.

U cilju prevencije širenja zaraznih bolesti obavlja se utvrđivanje kliconoša kod klinički zdravih osoba i kontrola uspješnosti postupka sterilizacije, te probir za rano otkrivanje raka debelog crijeva.

Pored osnovnog djelokruga rada Služba za mikrobiologiju nastaviti će sudjelovati u radu Hrvatskog odbora za praćenje rezistencije bakterija na antibiotike i međunarodnom projektu za praćenje osjetljivosti na antimikrobne lijekove najčešćih invazivnih izolata (EARS-Net), unaprjeđenju kvalitete rada u laboratoriju te u vanjskoj kontroli kvalitete prema programu NEQAS. Također će sudjelovati u radu Povjerenstva za bolničke infekcije i Tima za upravljanje antimikrobnim lijekovima u Općoj bolnici Dr. Tomislav Bardek Koprivnica.

Najvažniji cilj u budućem razdoblju je pravovremeno udovoljiti uobičajenim mikrobiološkim dijagnostičkim potrebama za populaciju u našoj Županiji te PCR dijagnostiku za otkrivanje SARS-CoV-2 virusa.

***II.5. Služba za zdravstvenu ekologiju***

Zdravstvena ekologija obavlja fizikalno-kemijska i mikrobiološka ispitivanja zdravstvene ispravnosti vode za ljudsku potrošnju, stolne, prirodne izvorske i mineralne vode, kakvoće otpadnih, površinskih, podzemnih i tehnoloških voda te bazenskih voda i voda za kupanje; fizikalno-kemijska i mikrobiološka ispitivanja zdravstvene ispravnosti hrane i predmeta opće uporabe te ispitivanja mikrobiološke čistoće predmeta, površina i ruku radnika koji dolaze u dodir s hranom u svrhu praćenja higijene objekata sukladno zakonskim propisima. U planskom razdoblju nastaviti će se provođenje monitoringa zdravstvene ispravnosti vode za ljudsku potrošnju (analize A i analize B) iz javne vodoopskrbne mreže te razvodne mreže i vodocrpilišta lokalnog vodovoda te mjerenje koncentracija i vrsta alergena u zraku na području Koprivničko-križevačke županije.

Također će se nastaviti provođenje projekta Monitoring okoliša na pogonu CPS Molve u smislu provedbe ispitivanja kakvoće vode i sadržaja žive u namirnicama te koordinacije ostalih znanstvenih institucija kao podugovaratelja, prema potpisanom ugovoru s INA-Industrijom nafte d.d Zagreb.

U skladu s Pravilnika o posebnim uvjetima za obavljanje djelatnosti uzimanje uzoraka i ispitivanja vode u prijelaznom periodu od dvije godine planira se akreditacija uzorkovanja vode za ljudsku potrošnju tijekom 2021. godine.

Djelatnici Službe za zdravstvenu ekologiju (Jasna Nemčić-Jurec, Igor Piljak i Vesna Gaži-Tomić) nastavljaju sudjelovati u radu Ispitne komisije za provjeru znanja polaznika tečaja za stjecanje znanja o zdravstvenoj ispravnosti hrane i sprečavanju zaraznih bolesti te po potrebi provode edukaciju iz navedenog područja.

Cilj 1. Nastavak novog, petogodišnjeg ciklusa akreditacije prema zahtjevima norme HRN EN ISO/IEC 17025:2017

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| Broj akreditiranih metoda ispitivanja izPotvrde o akreditaciji  | Sustavom upravljanja prema normi HRN EN ISO/IEC 17025:2017 Služba za zdravstvenu ekologiju osigurava valjane rezultate ispitivanja čime se povećava povjerenje kupaca usluga. | Broj | 14 | Registar HAA - Prilog Potvrdi o akreditaciji br. 1260 | 15 | 16 | 17 |

Cilj 2. Edukacija djelatnika, priprema dokumentacije, rad na terenu, ispitivanje u laboratoriju i statistička obrada podataka vezana za uzimanje uzoraka i procjenu mjerne nesigurnosti kod uzorkovanja.

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2021.)*** | ***Ciljana vrijednost (2022.)*** | ***Ciljana vrijednost (2023.)*** |
| Broj akreditiranih metoda verificiranihs procjenom mjerne nesigurnosti uzorkovanja | Sustavnom edukacijom i provedbom među-laboratorijskih usporedbi raditi na verifikaciji metoda kao pripremi za buduću akreditaciju uzorkovanja pojedinih matriksa. | Broj | 0 | Registar HAA - Prilog Potvrdi o akreditaciji br. 1260 | 1 | 2 | 3 |

***II.6. Služba za zajedničke poslove i gospodarstvo***

Uprava na čelu s ravnateljicom i administrativno-tehničko osoblje obavlja poslove iz područja ekonomike, financiranja i računovodstva, plana i analize poslovanja, financijskog upravljanja i kontrole, javne nabave i nabavnog poslovanja, praćenja zakonodavstva i njegove primjene, poslove vezane za ljudske resursa, uredsko poslovanje, poslove vezane za vozni park Zavoda, planiranje i provođenje investicijskog i tekućeg održavanja na objektima i opremi, organiziranje zbrinjavanja komunalnog, tehnološkog i opasnog medicinskog otpada, provode postupke i vode evidencije vezane za zaštitu okoliša, protupožarnu zaštitu, zaštitu na radu, održavanja objekta i okoliša te ostale tehničke poslove.

Služba za zajedničke poslove i gospodarstvo će i nadalje provoditi sve aktivnosti u cilju osiguranja i održavanja transparentnosti poslovanja uz zakonito, namjensko i svrhovito korištenje sredstava. Osnovni cilj je kontinuirano provođenje sustava financijskog upravljanja i kontrole u poslovanju ustanove sukladno Zakonu o proračunu i proračunskom računovodstvu te Zakonu o fiskalnoj odgovornosti te unaprijediti poslovne procese u cilju efikasnijeg rada u svim ustrojstvenim jedinicama Zavoda.